Viisi vuotta sitten poliisille hankitut tarkkuusalkometrit lojuvat edelleen varastossa, kertoo Turun Sanomat. Alkometrejä ei voida ottaa käyttöön, koska niiden laaduntarkkailuun suunniteltu järjestelmä on vasta tekeillä.

Laadunvalvontajärjestelmästä vastaa Terveyden ja hyvinvoinnin laitos. THL:stä ei osata sanoa lehdelle, milloin oikeat mittaustulokset varmistava järjestelmä valmistuu.

Poliisi hankki 50 liikuteltavaa tarkkuusalkometriä noin puolen miljoonan euron hinnalla vuonna 2009.

Laitteet helpottaisivat poliisin työtä, koska niillä saadaan todisteeksi oikeudessa kelpaava testitulos tien päällä. Nyt promilleja seulonta-alkometriin puhaltanut täytyy kuljettaa poliisilaitokselle, jossa puhallustulos voidaan tarkistaa kiinteällä tarkkuusalkometrillä.

Poliisi toivoo saavansa liikuteltavat tarkkuusalkometrit käyttöönsä vuoden loppuun mennessä.